Ferdinand Augustijn Snellaert (21 Julie 1809, Kortrijk - 3 Julie 1872, Gent ) was 'n Vlaamse skrywer. Snellaert studeer geneeskunde aan die Universiteit van Utrecht (1827–1829) en word offisier van geneeskunde vir die Nederlandse leër (1830 – 1835). Na sy ontslag studeer hy aan die Universiteit van Gent (1836–1837), en word hierna 'n algemene praktisyn in Gent. Snellaert word weldra aktief in die Vlaamse beweging. Hy stig die Maetschappy van Vlaemsche Letteroefening De Tael is gantsch het Volk, en neem deel aan verskeie Vlaamse aksies, soos die Vlaams petitionnement (1840), die Kunst- en Letterblad (1840), die Nederlandse taal- en letterkundige konferensies (vanaf 1849), die Rapport van de Grievencommissie (1856–1859) en die Vlaemsch Verbond (1861). In 1847 volg hy sy vriend Jan Frans Willems op as lid van die Koninklike Belgiese Akademie in Brussel, waar hy die Vlaamse saak verteenwoordig, en een van die medestigters van die Willemsfonds word.